ΓΡΑΠΤΗ ΕΡΩΤΗΣΗ E-2257/00

υποβολή: Theresa Villiers (PPE-DE) προς την Επιτροπή

(11 Ιουλίου 2000)

Θέμα: Μεταφορά ζώντων οικόσιτων ζώων

Η εμπειρία έχει αποδείξει ότι οι μεγάλων αποστάσεων μεταφορές δημιουργούν σοβαρά προβλήματα στον τομέα της καλής διαβίωσης των ζώων εκτροφής. Επιπλέον, η επιστημονική έρευνα έχει καταδείξει ότι θα πρέπει να αποφεύγονται τέτοιες μετακινήσεις ζώων. Μία μελέτη εμπειρογνωμόνων του Πανεπιστημίου του Μπρίστολ η οποία αφορά τη μεταφορά προβάτων και αντιπροσωπεύει την πλειοψηφία των επιστημονικών απόψεων καταλήγει στο συμπέρασμα ότι θα ήταν σκόπιμο για την καλή διαβίωση των ζώων εκτροφής να μειώνονται στο

ελάχιστο οι αποστάσεις και οι χρόνοι μετακίνησης των ζώων. Η Κτηνιατρική Επιστημονική Επιτροπή συμπεραίνει ότι για την καλή διαβίωση των χοίρων που μεταφέρονται στα σφαγεία η καλύτερη λύση θα ήταν να μειώνεται στο ελάχιστο η απόσταση της μετακίνησής τους. Επιπλέον, ήδη από το 1992, η Κτηνιατρική Επιστημονική Επιτροπή τόνισε ότι η κατάσταση της κακής διαβίωσης των ζώων μπορεί να μειωθεί αισθητά εάν τα ζώα σφάζονται κοντά στον τόπο εκτροφής τους και της μεταφοράς του κρέατος.

Δεν συμφωνεί η Επιτροπή ότι πολλά από τα προβλήματα καλής διαβίωσης τα οποία συνδέονται με τις πολύωρες μεταφορές ζώων θα μπορούσαν να αποφευχθούν εάν εγκριθεί μείζων αλλαγή στην πολιτική για τα οικόσιτα ζώα σύμφωνα με την οποία θα εγκαταλείπεται, όπου είναι δυνατόν, η πρακτική της μεγάλων αποστάσεων μεταφοράς ζώων και θα αντικαθίσταται από την εμπορία του κρέατος;

Απάντηση του κ. Byrne εξ ονόματος της Επιτροπής

(12 Σεπτεμβρίου 2000)

Η οδηγία 91/628/ΕΟΚ του Συμβουλίου της 19ης Νοεμβρίου 1991 για την προστασία των ζώων κατά τη μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ(1), όπως τροποποιήθηκε από την οδηγία 95/29/ΕΚ του Συμβουλίου, της 29ης Ιουνίου 1995(2) καθορίζει τις απαιτήσεις για τη διάρκεια των περιόδων μεταφοράς, τις περιόδους ανάπαυσης, τη συχνότητα παροχής τροφής και νερού των ζώων κατά τη μεταφορά.

Η κοινοτική νομοθεσία βασίζεται στα αποτελέσματα της επιστημονικής έρευνας και σε πρακτικές γνώσεις. Και από τα δύο αυτά στοιχεία εξάγεται ότι η μεταφορά ζώων είναι σήμερα αποδεκτή από την άποψη της καλής διαβίωσης των ζώων, εάν πληρούνται συγκεκριμένοι όροι για την προστασία των ζώων.

Σύμφωνα με το άρθρο 13 της οδηγίας 91/628/ΕΟΚ, η Επιτροπή προτίθεται ναποβάλει έκθεση στο Συμβούλιο για την πείρα που έχουν αποκομίσει τα κράτη μέλη από την εφαρμογή της κοινοτικής νομοθεσίας στον τομέα αυτόν. Η έκθεση θα σταλεί επίσης στο Κοινοβούλιο.

Κατά τη σύνταξη της έκθεσης, η Επιτροπή εντόπισε διάφορους τομείς στους οποίους η εκτέλεση της τρέχουσας νομοθεσίας παρουσιάζει δυσκολίες. Αυτήν τη στιγμή εξετάζεται το ενδεχόμενο τόσο μακροπρόθεσμων πρωτοβουλιών όσο και τεχνικών λύσεων.

Ύστερα από τηνποβολή της έκθεσης, η Επιτροπή θαποβάλει συγκεκριμένες προτάσεις για την επίλυση των δυσκολιών αυτών.

Θα πρέπει να αξιολογηθούν σε επιστημονική βάση, όσο το δυνατό συντομότερα, θεμελιώδεις πτυχές της οδηγίας και κυρίως τα στοιχεία που αφορούν τη διάρκεια των περιόδων μεταφοράς, τη δυσφορία κατά τη φόρτωση και εκφόρτωση και την πυκνότητα φόρτωσης. Στο πλαίσιο αυτό, αξίζει επίσης να εξεταστεί το ενδεχόμενο λήψης μέτρων ώστε να προτιμάται η σφαγή των ζώων κοντά στο μέρος όπου αυτά εκτρέφονται.

Η Επιτροπή προτίθεται να εξερευνήσει στο άμεσο μέλλον, μαζί με εμπειρογνώμονες των κρατών μελών και των σχετικών τομέων, αυτές και άλλες δυνατότητες βελτίωσης.

(1) ΕΕ L 340 της 11.12.1991.

(2) ΕΕ L 148 της 30.6.1995.